‘Rasregter’ op spesiale verlofMabel Jansen. Foto: Twitter Adv. Michael Masutha, minister van justisie en korrektiewe dienste, het Woensdag ŉ aansoek goedgekeur om ŉ Pretoriase regter in die hooggeregshof, Mabel Jansen, op spesiale verlof te plaas nadat dit aan die lig gekom het dat sy meen swart mans het ŉ “kultuur” van verkragting. Mthunzi Mhaga, die minister se woordvoerder, het gesê Masutha het ook ŉ vakature goedgekeur om ŉ waarnemende regter intussen in haar plek aan te stel. Die Regterlike Dienskommissie (RDK) het Dinsdag bevestig adv. Vuyani Ngalwana, SC, het ŉ amptelike klag in sy hoedanigheid as voorsitter van die Advokate vir Transformasie, asook in sy persoonlike hoedanigheid, teen Jansen ingedien. Die RDK gaan ondersoek instel om te bepaal of Jansen die regterlike gedragskode, waaraan sy onderworpe is, oortree het met haar uitlatings. Die RDK het verder gesê hy het met Jansen vergader en versoek dat sy op spesiale verlof gaan, hangende die bevinding van die ondersoek. Die RDK het ŉ beroep op die publiek gedoen om die nodige prosesse hul gang te laat gaan. Maroela Media het vroeër berig ŉ herrie het op 7 Mei op sosiale media losgebars, nadat ŉ private gesprek van 2015 tussen Jansen en Gillian Schutte, ŉ joernalis en aktivis, aan die lig gekom het. Schutte het die gesprek, waarin Jansen haar mening verduidelik oor swart Suid-Afrikaanse mans se beweerde kultuur van verkragting, openbaar gemaak. Schutte het skermskote geplaas waarin Jansen glo skryf: “In hul kultuur is ŉ vrou daar om aan hulle genot te verskaf. Punt. Dit [seks] word beskou as ŉ absolute reg en ŉ vrou se toestemming is nie nodig nie.” Sy het ook geskryf: “Ek moet nog ŉ swart meisie ontmoet wat nog nie teen 12-jarige ouderdom verkrag is nie. Ek is doodernstig.” Schutte het ook ŉ skakel gedeel waarin Jansen glo soortgelyke uitlatings op ŉ openbare forum gemaak het. Volgens Schutte het sy dit reeds in Junie 2015 by die RDK aangemeld, maar daar het klaarblyklik niks daarvan gekom nie. Jansen het op 8 Mei op haar Twitter-rekening gereageer deur te twiet: “Wat ek vertroulik aan iemand gesê het, is heeltemal buite konteks geneem en verwys spesifiek na hofsake.” Lees die vorige berigte oor Mabel Jansen op Maroela Media.